《再题钟贤良咏归堂》
宋代·刘克庄

伏戏以来凡几年，六经之外凡几书。
人间简册渺烟海，君以约法包无馀。
往年华毂临敝庐，舌端霆卷俄电舒。
平欺买董等下驷，冷笑服郑真蠹鱼。
千询万扣答如响，扪腹始愧吾空虚。
伯高辟易季度走，六论三策何时摅。
又言诸子皆丈夫，经笥武库随所须。
观君毛骨老犹尔，惜也未见雏与驹。
方今主相求极谏，君曷不携轼辙俱。
自云素鄙从横学，尚友洙泗谈古初。
堂堂冕辂岂不好，却慕点也宁非迂。
行当端季秉周礼，未可春服从鲁儒。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。